Duisende kla oor kragonderbrekings in Jhb(Argieffoto: Unsplash) Die Johannesburgse kragverskaffer City Power het Woensdag sowat 2 500 klagtes van inwoners ontvang oor kragonderbrekings in dié stad. Isaac Mangena, woordvoerder van City Power, sê dié onderbrekings is hoofsaaklik veroorsaak deur ŉ donderstorm Dinsdagaand wat toerusting by substasies beskadig het. Verskeie inwoners van onder meer Randburg en Lenasia het teen Woensdagaand nog steeds nie krag gehad nie. Volgens Mangena is die situasie egter vererger deur die instelling van hoër fases beurtkrag, die opsetlike beskadiging van infrastruktuur en kabeldiefstal wat talle inwoners deurlopend sonder elektrisiteit laat. “Ons spanne is oor die hele stad ontbied om aandag aan die probleme te skenk en agterstande in te haal. Aangesien talle gebiede steeds vol water is, kan herstelwerk en kragvoorsiening vertraag wees.” City Power moes Woensdag terselfdertyd na tonele uitry waar kabeldiefstal of pogings tot kabeldiefstal aangemeld is, waaronder by die Eikenhof-kragstasie waar kabels Maandag gesteel is. Dit het ŉ kragonderbreking in Naturena Camptonville veroorsaak. Kragtoevoer weens dié diefstal is teen Woensdagaand herstel, maar die kabels is kort daarna weer tydens ŉ poging om dit te steel, beskadig. Die kragverskaffer sê hy het meer mense ingespan om aan al die onderskeie probleme aandag te skenk sodat kragtoevoer so gou moontlik in geraakte gebiede herstel kan word. “City Power vra om verskoning vir die ongerief en ons gaan voort om met raadslede te skakel oor moontlike oplossings oor hoe om hierdie kragonderbrekings te hanteer.”